ปตท.สผ.เซ็นสัมปทานพม่าเสริมจุดแข็ง
ปตท.สผ. เซ็นสัญญาแบ่งปันผลผลิต 2 แปลงในเมียนมาร์ ขยายฐานการลงทุนให้แข็งแกร่งยิ่งขึ้น
7 มิ.ย. 2555

ปตท.สผ. เซ็นสัญญาแบ่งปันผลผลิต 2 แปลงในเมียนมาร์ ขยายฐานการลงทุนให้แข็งแกร่งยิ่งขึ้น 
วันที่ 6 มิ.ย.ที่ผ่านมา นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) หรือ ปตท.สผ. และนายตุน ลิน เชน กรรมการผู้จัดการ บริษัท Win Precious Resources Pte. Ltd. ได้ลงนามในสัญญาแบ่งปันผลผลิตกับนายอ่อง ตู กรรมการผู้จัดการ บริษัท Myanma Oil and Gas Enterprise เพื่อเข้ารับสิทธิการสำรวจและพัฒนาปิโตรเลียมในแปลงสำรวจบนบก PSCG และแปลง EP2 ในสาธารณรัฐแห่งสหภาพเมียนมาร์ โดยมีรัฐมนตรีพลังงานของทั้งสองประเทศร่วมเป็นสักขีพยาน 
ทั้งนี้ บริษัทย่อยของ ปตท.สผ. เป็นผู้ดำเนินการและลงทุนสัดส่วน 90% และบริษัท Win Precious Resources ถือ 10% โดยในช่วง 3 ปีแรกจะใช้เงินลงทุนประมาณ 24 ล้านเหรียญสหรัฐ หรือราว 720 ล้านบาท
นายเทวินทร์ กล่าวว่า บริษัทได้สัมปทานใหม่ 2 แปลง เป็นการขยายฐานการลงทุนให้แข็งแกร่งยิ่งขึ้น เพื่อสร้างการเติบโตตามแผนกลยุทธ์ และยังเสริมสร้างความมั่นคงด้านพลังงานให้กับประเทศไทยและเมียนมาร์